27 Ale Dávid si povedal: "Jedného dňa ma Saul zabije. Najlepšie bude, keď utečiem+ do krajiny Filištíncov. Potom ma Saul prestane hľadať po celom Izraeli+ a ja mu uniknem." 2 A tak sa Dávid a s ním 600 mužov+ vydali za gátskym kráľom Achišom,+ synom Maocha. 3 Usadili sa u Achiša v Gáte, každý so svojou domácnosťou. S Dávidom boli jeho dve manželky – Achinoám+ Jezreelská a Abigail+ Karmelská, vdova po Nábalovi. 4 Keď Saulovi oznámili, že Dávid utiekol do Gátu, prestal ho hľadať.+ 5 Potom Dávid povedal Achišovi: "Ak som si získal tvoju priazeň, dovoľ mi bývať v jednom z miest na vidieku. Prečo by mal tvoj sluha bývať u teba v kráľovskom meste?" 6 A tak mu Achiš dal v ten deň Ciklag.+ Preto Ciklag dodnes patrí judským kráľom. 7 Dávid žil na filištínskom vidieku rok a štyri mesiace.+ 8 On a jeho muži podnikali nájazdy na Gešúrijcov,+ Giržejcov a Amalekitov,+ ktorí obývali územie od Telamu po Šur+ a po Egypt. 9 Pri svojich nájazdoch Dávid nenechával nažive mužov ani ženy,+ ale bral ovce, dobytok, osly, ťavy i odevy a potom sa vracal k Achišovi. 10 Keď sa Achiš pýtal: "Kam ste dnes vpadli?", Dávid mu odpovedal: "Na juh Judska"*+ alebo "Na juh územia Jerachmeelovcov",+ alebo "Na juh územia Kenitov".+ 11 Dávid nenechával nažive žiadnych mužov ani ženy. Nechcel ich priviesť do Gátu, lebo si hovoril: "Aby nás neprezradili a nepovedali, čo som urobil." (Tak to robil celý čas, čo býval na filištínskom vidieku.) 12 Achiš Dávidovi uveril a povedal si: "Určite ho jeho ľud Izrael znenávidel a on zostane mojím sluhom navždy."
Poznámky pod čiarou
^ Al. "Do Negebu Júdu".